 NA LAWRENCE ONGARO WACHUNGAJI wa kidini, viongozi, na wafanyibiashara wamewarai Rais William Ruto na Raila Odinga wapatane ili kuleta amani nchini. Washikadau hao walisema hiyo ni njia mojawapo ya kupoesha joto la kisiasi linaloshuhudiwa kwa wakati huu nchini. “Sisi kama wachungaji na washikadau wengine hatungekubali Kenya ishuhudie vurugu huku tukiwa tumenyamaza. Ni wakati wa kutoa mwelekeo,” alisema mchungaji David Thagana. Aliyasema hayo mjini Ruiru katika kongamano la kuwahamasisha vijana la lnternational Leadership Institute Conference kuangazia masuala ya uongozi. “Tungetaka kuwapa vijana mwelekeo ufaao ili wawe watu wa kutegemewa hapo baadaye,” alifafanua askofu huyo. Alirai mrengo wa Azimio kusitisha maandamano yanayoanza leo Jumatano hadi Ijumaa, na badala yake watafute njia mwafaka wa kutafuta haki. Alisema katika maandamano ya wiki jana kulitokea uharibifu mkubwa wa mali kila sehemu na kwa hivyo sio vyema tena kurejea katika maandamano. Alisema nchi hii inahitaji kujikwamua kutoka kwa hali ngumu ya uchumi na kwa hivyo cha muhimu ni upinzani kujadiliana na serikali kwa faida ya mwananchi anayelia njaa. Wachungaji hao waliishauri serikali kufanya hima kuona ya kwamba mali ya kila mkenya inalidwa bila ubaguzi. Aliyekuwa mbunge wa Mathioya, kaunti ya  Murang’a,  hapo awali Bw Clement Wambugu, aliyehudhuria hafla hiyo, alitoa wito kwa viongozi hao wawili – Rais Ruto na Raila – waketi chini na kuzungumza haraka iwezekanavyo ili kuokoa nchi. Alisema wawili hao wakipatana bila shaka kutapatikana suluhu ya haraka. Alipendekeza kuwe na njia mwafaka wa kudhibiti maswala ya uchaguzi kabla na baadaye. “Uchaguzi kwa walioshindwa ndiyo shida kubwa katika nchi yetu. Ni sharti pia kuwe na njia mwafaka wajisikie kuwa uongozini ili kusiwe na vurugu,” alisema Bw Wambugu. Hata hivyo alishutumu magenge ambayo hutumia kisingizio cha maandamano kuzua vurugu na kupora mali. “Kila mmoja akiwa na jambo la kukosoa, maandamano ya amani ndiyo muhimu bila kuzua fujo,” alisema kiongozi huyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  